**Preporuke o organizaciji radnoga dana učenika tijekom održavanja nastave na daljinu**

## ****Srednja škola****

U srednjoj školi učenici u **prvome, drugom i trećem razredu u prosjeku bi trebali učiti oko 7 sati dnevno (uključujući učenje i poučavanje)**. Navedeno ne uključuje učenje vikendom, ako učenici uče i vikendom, broj sati tijekom radnoga tjedna se smanjuje. Nastavnici se trebaju međusobno koordinirati oko ravnomjernoga opterećenja učenika tijekom radnoga tjedna. Kao i kod predmetne nastave u osnovnoj školi, nije nužno da se sve videolekcije prate na televiziji ili da one postanu jedini način učenja i potpore učenicima. Međutim, ako se nastavnici odluče ne oslanjati se na lekcije koje su pripremljene u centralnim servisima, onda slične materijale trebaju pripremati samostalno i davati jasne upute učenicima u svim izvorima koje trebaju koristiti. Napominjemo da se isključivo izvođenje nastave na daljinu putem videokonferencije ili audiokonferencije u realnome vremenu na kojima sudjeluju svi učenici ne preporuča zbog velikog opterećenja online sustava, ali i zato što postoje primjereniji načini organizacije nastave na daljinu.

Napominjemo da postoje predmeti koji nisu pokriveni centralnim rasporedom koji objavljuje MZO te nastavnici sami trebaju pripremati materijale i upute za takve predmete. Srednje škole u strukovnim programima, kojih je više od 250, upućujemo na mrežne stranice Agencije za strukovno obrazovanje i obrazovanje odraslih za dodatne materijale za strukovne predmete.

**Ogledni primjer rasporeda za učenike prvoga, drugog ili trećeg razreda srednje škole tijekom radnoga tjedna (ponedjeljak – petak):**

|  |  |  |
| --- | --- | --- |
| **Vrijeme** | **Prijedlog aktivnosti učenika** | **Prijedlog za roditelje** |
| **8-12** | Učenici prate program na RTL 2Pripremaju se za rad u virtualnoj učioniciOdmore se nakon svakih 45-60 minutaVježbaju, čitaju, računaju, istražuju…  | Osiguravaju mirni kutak i opremuSurađuju s razrednikom i stručnim suradnicima |
| **12 –13** | Ručak i odmorRazgovor s ukućanima i prijateljima  | Pripreme  ručak (ili daju upute kako ga pripremiti)Razgovaraju s učenikom |
| **13 – 16** | Učenici rade u virtualnim učionicamaO temi razgovaraju s nastavnicima, vršnjacimaRješavaju probleme samostalno ili u timuNaprave nešto svojim rukamaOdmore se svakih 45-60 minuta | Surađuju i asistiraju učeniku ako je potrebno |

## ****Maturanti****

**Za maturante bi bilo potrebno uložiti 8 sati dnevno u učenje i tako 5 dana u tjednu**. Za maturante, ali i za ostale učenike srednje škole, preporuča se model **obrnute učionice** (flipped classroom). Prema tom modelu učenici pročitaju što treba o nekoj temi, pogledaju videomaterijal ili na neki drugi način samostalno istraže temu, a onda u virtualnoj učionici postavljaju pitanja, raspravljaju i rješavaju problemske zadatke ili argumentiraju svoje stavove.

Kod svih učenika, a posebno srednjoškolaca, potrebno je raditi na razvoju samostalnosti i odgovornosti. Kod maturanata bi te kompetencije trebale osigurati da se bez posebne potpore roditelja uspješno pripremaju za nastavu i postižu sve planirane ishode učenja. Subotom će na RTL 2 biti osiguran i redoviti program priprema za državnu maturu za učenike završnih razreda srednjih škola.

**Ogledni primjer rasporeda za maturante tijekom radnoga tjedna (ponedjeljak – petak):**

|  |  |  |
| --- | --- | --- |
| **Vrijeme** | **Prijedlog aktivnosti učenika** | **Prijedlog za roditelje** |
| **8-12** | Učenici prate program na RTL 2Pripremaju se za rad u virtualnoj učioniciOdmore se nakon svakih 60 minutaVježbaju  | Osiguravaju mirni kutak i opremu |
| **12 –13** | Ručak i odmorRazgovor s ukućanima i prijateljima  | Pripreme ručak (ili daju uputu kako ga pripremiti) |
| **13 – 17** | Učenici rade u virtualnim učionicamaO temi razgovaraju s nastavnicima, vršnjacimaRješavaju probleme samostalno ili u timuNaprave nešto svojim rukamaOdmore se svakih 60 minuta | Surađuju i daju potporuučeniku po potrebi |

Zaključno, gore su navedeni samo **neki od mogućih rasporeda** za učenike različitih uzrasta koji su u skladu sa sadašnjim provođenjem nastave na daljinu u Republici Hrvatskoj. Svi ti rasporedi podrazumijevaju petodnevni radni tjedan i vikend za odmor. Dodatno, za subotu prijepodne organiziramo i pripreme za državnu maturu u trajanju od 2 sata koje trebaju pomoći učenicima u ponavljanju i usustavljivanju znanja i vještina potrebnih za uspješno polaganje mature.

## ****Organizacija nastavne jedinice****

Nastava na daljinu novo je iskustvo za većinu učitelja i nastavnika, ali i učenika. Postoje različiti modeli organizacije nastave na daljinu, ali i njezine realizacije u manjim nastavnim cjelinama i jedinicama. Ovdje navodimo jedan od mogućih scenarija organizacije jednoga sata nastave na daljinu. Naglasak je na tome da se u najvećoj mogućoj mjeri potiče aktivnost učenika, ali i da mu se u tome procesu učenja pruže sva potrebna podrška i temeljni materijali za učenje. Taj se materijal ne smije svesti samo na jedan izvor ili na čitanje iz udžbenika. Važno je davati i jasne upute kako istraživati temu i doći do drugih vjerodostojnih izvora, posebno onih na internetu.

Organizacija nastavne jedinice u trajanju od 60 minuta može biti oblikovana na sljedeći način:

* Videolekcija u trajanju od otprilike 15 minuta
* Učenik govori ili piše temeljem zadataka iz videolekcije ili napiše sažetak u vremenu od 15 minuta
* Samostalni rad učenika (ponavljanje, istraživanje, čitanje, pisanje, rasprava ili praćenje rasprave) u trajanju od 30 minuta

Učitelji i nastavnici trebali bi za predmete za koje je potrebno uvježbavanje i razumijevanje sadržaja učenicima snimiti videouradak u trajanju od otprilike 15 minuta ili učenike uputiti da prate određenu nastavnu jedinicu putem videolekcija koje je MZO osigurao za nastavu na daljinu. Nastava na daljinu ne podrazumijeva da učenici samo čitaju udžbenik i rješavaju zadatke po uputama nastavnika, odnosno da se svodi na to da učenici uče potpuno samostalno bez da im nastavnik objasni kontekst. U svim tim aktivnostima uloga učitelja je ključna u ujednačavanju količine nastavnih sadržaja. Dakle, nastavnik ne smije jednostavno uputiti učenike na videolekcije bez dodatnih uputa, praćenja i podrške, a nije dobro ni da se učenika previše optereti ili da se poučavanje prebacuje posredno na roditelja, to je također jedan od razloga davanja ovih preporuka.

U prosjeku, podjednako vremena učenik treba posvetiti proučavanju pripremljenoga materijala, kao i samostalnome radu. Cilj je da učenik s vremenom postane sve samostalniji i odgovorniji za vlastiti proces učenja.

# ****Reference****

Obrnuta učionica (flipped classroom)

<https://skolazazivot.hr/wp-content/uploads/2020/03/Obrnuta-u%C4%8Dionica.pdf>

Upute za snimanje videolekcija

<https://mzo.gov.hr/UserDocsImages/dokumenti/Obrazovanje/Raspored/Upute_snimanje_video_lekcija.pdf>

Videolekcije

<https://skolazazivot.hr/video-lekcije/>